সাম্প্রতিক সময়ে নিরাপদ সড়কের দাবিতে শিক্ষার্থীদের আন্দোলনের পরিপ্রেক্ষিতে নানা উদ্যোগের পরও দেশের সড়ক-মহাসড়কে মৃত্যুর মিছিল থামছে না। গত শনিবার শুধু নাটোরেই সড়ক দুর্ঘটনায় নিহত হয়েছেন ১৫ জন। নাটোর-পাবনা মহাসড়কে এ দুর্ঘটনা ঘটে। আর গত শনিবার থেকে রোববার পর্যন্ত ২৪ ঘণ্টায় দেশে সড়ক দুর্ঘটনায় মারা যান ৩০ জন। বাংলাদেশ যাত্রী কল্যাণ সমিতির হিসাব মতে, ঈদুল ফিতরে বাড়ি ফেরার সময় ২০১৬ সালে সড়ক দুর্ঘটনা ঘটে ১২১টি। এতে নিহত হয়েছিলেন ১৮৬ জন ও আহত ৭৪৬। ২০১৭ সালে ২০৫টি সড়ক দুর্ঘটনায় নিহতের সংখ্যা ছিল ২৭৪ জন। একই সময়ে আহতের সংখ্যা ছিল ৮৪৮। আর চলতি বছর ঈদুল ফিতরের ছুটির সময় সড়ক দুর্ঘটনার সংখ্যা ছিল ২৭৭টি। নিহত ৩৩৯ জন এবং আহত হয়েছিলেন ১ হাজার ২৬৫ জন।